
Узыншагъэ быдэ уиIэну
Урысейм и цIыхубэ артист, Къэбэрдей-Балъкъэр симфоние
оркестрым и дирижёр нэхъыщхьэ Темыркъан Б. Хь. деж
ПщIэ зыхуэсщI Борис Хьэту и къуэ!
ЮбилеймкIэ си гуапэу сынохъуэхъу!
Уэ, зэфIэкIышхуэ зыбгъэдэлъ музыкантым, уи творчествэр Хэкум и щэнхабзэм хуэлэжьэнымкIэ щапхъэ гъуэзэджэщ. Дирижёр Iэзэр, композитор гъуэзэджэр илъэсипщI бжыгъэ хъуауэ уриунафэщIщ икIи уридирижёр нэхъыщхьэщ Кавказ Ищхъэрэм и гуп нэхъ лъэщхэм ящыщ зыуэ щыт икIи музыкэр фIыуэ зылъагъухэм нэхъ къалъы- тэ Къэбэрдей-Балъкъэр къэрал филармонием и симфоние оркестрым. Лъэпкъ музыкальнэ щэнхабзэр хъумэнымкIэ, хэIущIыIу щIынымкIэ, абы зегъэужьынымкIэ уэ зэфIэбгъэкIар къыпхуэмылъытэным хуэдизщ.
Музыкэм кIэухыншэу хуэпэжу узэрыщытым къыхэкIыу, уэ дирижёрым и IэщIагъэм ухуэIэзэщ, композитор инхэм я тхыгъэхэм я дахагъэмрэ кууагъымрэ нэгъэсауэ зыхыбощIэ икIи ар цIыхухэм я нэгу щIыбогъэкIыф. Апхуэдэу къэзгъэлъэгъуэну сыхуейщ артист нэсу узэрыщытыр, зэхэщIыкI зэрыббгъэдэ-лъыр.
Борис Хьэту и къуэ, мы махуэ гъуэзэджэм сынохъуэхъу узыншагъэ быдэ, насып, ефIэкIуэныгъэ уиIэну.
Урысей Федерацэм щэнхабзэмкIэ и министр
Мединский Владимир.
Иджыри илъэс куэдкIэ дыбгъэгуфIэну
Урысей Федерацэм и цIыхубэ артист, Къэбэрдей-Балъкъэр къэрал
филармонием и симфоние оркестрым и
дирижёр нэхъыщхьэ Темыркъан Б. Хь. Деж
ПщIэ зыхуэсщI Борис Хьэту и къуэ!
Уи илъэс 80 юбилеймкIэ си гуапэу сынохъуэхъу!
Уэ урысей, лъэпкъ щэнхабзэм и лэжьакIуэ нэхъ наIуэхэм, зэфIэкIышхуэ зыбгъэдэлъ композиторхэм, дирижёрхэм уащыщщ!
Уи зэфIэкIым и фIыщIэкIэ цIыхухэм нэгъэсауэ зыхащIэ композитор инхэм я IэдакъэщIэкIхэр.
Музыкэм узэрыхуэпэжым и дамыгъэщ къэралым и дамыгъэ лъапIэхэр, ауэ уэ къэблэжьа наградэ псоми я нэхъыщхьэщ уи зэчийр къызыгурыIуэхэм къыпхуаIэ лъагъуныгъэр.
ФIыщIэ ин пхузощI Кавказ Ищхъэрэм и щэнхабзэмрэ музыкэ гъуазджэмрэ зегъэужьыным хуэгъэзауэ зэфIэбгъэкIа лэжьыгъэшхуэм папщIэ.
Шэч хэлъкъым уи дирижёр зэфIэкIымрэ макъамэщIэхэмкIэ иджыри илъэс куэдкIэ дызэрыбгъэгуфIэнум!
Сигуми си псэми къыбгъэдэкIыу уэри, уи Iыхьлыхэми сынывохъуэхъу узыншагъэ быдэ, гъащIэ кIыхь, насыпрэ ефIэкIуэныгъэрэ фиIэну!
Урысей Федерацэм Кавказ
Ищхъэрэм и IуэхухэмкIэ и
министрым и къалэнхэр зыгъэзащIэ
Байсултанов Одес.
Щэнхабзэ хъугъуэфIыгъуэхэр хъумэным хуэлажьэ
Урысейм и цIыхубэ артист, Къэбэрдей-Балъкъэр
Республикэм и Композиторхэм я союзым и тхьэмадэ,
Къэбэрдей-Балъкъэр къэрал филармонием и художественнэ
унафэщI икIи дирижёр нэхъыщхьэ Темыркъан Б. Хь. Деж
ПщIэ зыхуэсщI Борис Хьэту и къуэ!
Урысейм и Композиторхэм я союзым и цIэкIэ, си щхьэкIэ сэ къызбгъэдэкIыу уи юбилеймкIэ сыно- хъуэхъу!
Дэ дыщыгъуазэщ уэ зэфIэкIышхуэ зыбгъэдэлъ автору, къызэгъэпэщакIуэу узэрыщытым икIи ди гуапэу фIыщIэ пхудощI Къэбэрдей-Балъкъэрым и лъэпкъ музыкэр хэIущIыIу щIыным, дяпэ ита щIэблэхэм къытхуагъэна щэнхабзэ хъугъуэфIыгъуэхэр хъумэным къаруушхуэ зэрепхьэлIэм папщIэ.
Композитору, дирижёру, музыкэмкIэ фестивалхэм я къызэгъэпэщакIуэу куэд зэрыблэжьым къегъэлъагъуэ уэ ущалъхуа щIыналъэр фIыуэ зэрыплъагъур икIи ар уи псэм зэрыхэлъыр. Уэ илъэс куэд лъандэрэ наIуэ къэпщI зэпытщ уи IэщIагъэм нэгъэсауэ узэрыхуэпэжыр икIи макъамэ гъуазджэм зегъэужьыным и лъэныкъуэкIэ музыкант ныбжьыщIэхэм щапхъэ хьэлэмэт уахуохъу.
Борис Хьэту и къуэ, уи дирижёр Iэзагъымрэ музыкэмкIэ творчествэмрэ я ехъулIэныгъэхэмкIэ дяпэкIи дыбгъэгуфIэну дыпщогугъ! Си гуапэу сынохъуэхъу творческэ ехъулIэныгъэщIэхэр, зэфIэкI мыкIуэщIыж, тегушхуэныгъэ уиIэну. Си гуапэщ уэри уи Iыхьлыхэри фыузыншэну, насыпрэ ефIэкIуэныгъэрэ фиIэну.
Калимуллин Рашид,
Урысейм и Композиторхэм
я союзым и тхьэмадэ,
Тэтэрстан Республикэм и Композиторхэм я союзым и тхьэмадэ.
